b'\n_START_ARTICLE_\nKuuba Kommunistlik Partei\n_START_SECTION_\nAjalugu\n_START_PARAGRAPH_\nJuba aastail 1902\xe2\x80\x931959 kestnud Kuuba Vabariigi algusaastail tegutses Kuubas rida kommunistlikke ja anarhistlikke organisatsioone. Algne, Kominterni kuulunud Kuuba Kommunistlik Partei loodi 1920. aastatel. 1944. v\xc3\xb5ttis see endale uueks nimeks Populaarne Sotsialistlik Partei. 1961. aasta juulis, kaks aastat p\xc3\xa4rast Fulgencio Batista kukutamist ja revolutsioonilise valitsuse loomist, moodustasid Fidel Castro 26. Juuli Liikumine, Blas Roca juhitud Populaarne Sotsialistlik Partei ja Faure Chom\xc3\xb3ni tudengiorganisatsioon \xc3\x9cli\xc3\xb5pilaste Revolutsiooniline Direktoorium (Directorio Revolucionario Estudiantil) liitudes \xc3\x9chinenud Revolutsioonilised Organisatsioonid. 26. m\xc3\xa4rtsil 1962 sai sellest Kuuba Sotsialistliku Revolutsiooni \xc3\x9chendpartei ning 3. oktoobril 1965 Kuuba Kommunistlik Partei._NEWLINE_Kuuba 1976. aasta p\xc3\xb5hiseaduse paragrahv 5 nimetab Kommunistlikku Parteid "\xc3\xbchiskonna ja riigi \xc3\xbclimaks juhtivaks j\xc3\xb5uks, mis organiseerib ja suunab \xc3\xbchiseid j\xc3\xb5upingutusi k\xc3\xb5rgemate eesm\xc3\xa4rkide, sotsialismi \xc3\xbclesehitamise ja kommunistliku \xc3\xbchiskonna poole liikumise nimel". K\xc3\xb5igil parteidel, sealhulgas Kommunistlikul Parteil, on keelatud oma organisatsioone avalikult reklaamida._NEWLINE_Esimese viieteist tegutsemisaasta v\xc3\xa4ltel oli Kuuba Kommunistliku Partei peaaegu ainus aktiivne osa selle poliitb\xc3\xbcroo. Sajaliikmeline keskkomitee kogunes harva ning partei esimene kongress toimus alles k\xc3\xbcmme aastat p\xc3\xa4rast partei asutamist. 1969. aastal oli parteil vaid 55 000 liiget (0,7% Kuuba elanikkonnast), mist\xc3\xb5ttu Kuuba Kommunistlik Partei oli maailma v\xc3\xa4ikseim valitsev kommunistlik partei. 1970. aastatel hakkas parteiaparaat arenema. Esimese parteikongressi ajaks 1975. aastal oli parteil veidi \xc3\xbcle 200 000 liikme, keskkomitee kohtus regulaarselt ja selle aparaat hoidis \xc3\xbchiskonnas samasugust juhtrolli nagu valitsevatel kommunistlikel parteidel tavaks. 1980. aastaks oli partei liikmeskond kasvanud 430 000 ja 1985. aastaks 520 000 liikmeni, partei liikmeskond t\xc3\xa4itis valitsusaparaadi juhtpositsioonid.\n_START_SECTION_\nKongressid\n_START_PARAGRAPH_\nKuuba Kommunistliku Partei esimene kongress toimus 1975. aastal, sellele j\xc3\xa4rgnesid kongressid 1980, 1986, 1991, 1997 ja 2011. Seitsmes kongress toimus 19.\xe2\x80\x9322. aprillil 2016, mil t\xc3\xa4histati Sigade lahe sissetungi 55. aastap\xc3\xa4eva, kongressi l\xc3\xb5puk\xc3\xb5ne pidas Fidel Castro.\n_START_SECTION_\nKeskkomitee\n_START_PARAGRAPH_\n1991. aastani oli partei juhtorganid poliitb\xc3\xbcroo ja sekretariaat, mis seej\xc3\xa4rel liideti laiendatud poliitb\xc3\xbcrooks, kuhu kuulus \xc3\xbcle 20 liikme. 2002. aastal sekretariaat taastati. Kongressidevahelisel ajal juhib parteid keskkomitee. Partei V kongressi j\xc3\xa4rel v\xc3\xa4hendati keskkomiteed seniselt 225 liikmelt 150 liikmele. Fidel Castro oli partei esimene sekret\xc3\xa4r (ehk juht) selle loomisest alates, tema vend Ra\xc3\xbal Castro oli teine sekret\xc3\xa4r. 2008. aastal loobus Fidel Castro ametist tervislikel p\xc3\xb5hjustel ning esimeseks sekret\xc3\xa4riks sai Ra\xc3\xbal Castro.\n_START_SECTION_\nPolitb\xc3\xbcroo\n_START_PARAGRAPH_\nKuuba Kommunistliku Partei keskkomitee poliitb\xc3\xbcroo VII koosseis valiti partei VII kongressile j\xc3\xa4rgnenud keskkomitee istungil 19. aprillil 2016.\n_START_SECTION_\nNoorteorganisatsioon\n_START_PARAGRAPH_\nKuuba Kommunistliku Partei noorteorganisatsioon on Noorte Kommunistide Liit (Uni\xc3\xb3n de J\xc3\xb3venes Comunistas, UJC), mis kuulub Demokraatliku Noorsoo Maailmaf\xc3\xb6deratsiooni. Partei lasteorganisatsioon on Jos\xc3\xa9 Mart\xc3\xad Pioneeriorganisatsioon.\n_START_SECTION_\nIdeoloogia\n_START_PARAGRAPH_\nV\xc3\xb5rreldes teiste valitsevate kommunistlike parteidega Vietnamis, Hiinas ja Laoses j\xc3\xa4rgib Kuuba Kommunistlik Partei rangemalt marksismi-leninismi traditsioone ja N\xc3\xb5ukogude Liidu Kommunistliku Partei mudelit. Partei on suhtunud turumajanduslikesse reformidesse v\xc3\xa4hese entusiasmiga, ehkki on p\xc3\xa4rast N\xc3\xb5ukogude Liidu lagunemist ja majandustoetuse kadu olnud sunnitud tegema majanduses m\xc3\xb5ningaid j\xc3\xa4releandmisi. KKP on toetanud revolutsioone v\xc3\xa4lisriikides, abistades aktiivselt Kolumbia Rahvavabastusarmeed, El Salvadori Farabundo Mart\xc3\xad Rahvuslikku Vabastusrinnet, Nikaraagua sandiniste ja Maurice Bishopi New Jewel Movementi Grenadal. Kuuba silmapaistvaim rahvusvaheline sekkumine oli Angoola kodus\xc3\xb5jas, kus Angoola, N\xc3\xb5ukogude ja Kuuba v\xc3\xa4ed osalesid \xc3\xbchiselt Cuito Cuanavale lahingus. See viis teise poole v\xc3\xa4lisj\xc3\xb5udude taandumise ja rahuleppeni, mis tagas Namiibia iseseisvumise L\xc3\xb5una-Aafrikast._NEWLINE_Partei l\xc3\xa4kitab tuhandeid Kuuba arste, agrotehnikuid jt spetsialiste arengumaadesse. Viimasel ajal on KKP toetanud vasakpoolseid riigijuhte nagu Hugo Ch\xc3\xa1vezit ja Nicol\xc3\xa1s Madurot Venezuelas ning Evo Moralest Bolivias._NEWLINE_Ra\xc3\xbal Castro lubab "uuendada" Kuuba sotsialistlikku majandust, h\xc3\xb5lmates sellesse uusi kaubavahetus- ja -jaotuss\xc3\xbcsteeme, mida seni on peetud turumajanduslikeks. Seet\xc3\xb5ttu on oletatud, et Kuuba v\xc3\xb5ib liikuda Hiina ja Vietnami majandusmudeliga sarnases suunas.\n_START_SECTION_\nValimised\n_START_PARAGRAPH_\n2018. aasta parlamendivalimistel kogus Kuuba Kommunistlik Partei 80,44% h\xc3\xa4\xc3\xa4ltest.'